स्वेटर एक जगह की कला को दूसरी जगह तक पहुंचाने का ज़रिया हुआ करते थे। हर गाँव, हर क्षेत्र के लोगों की स्वेटर बुनने की एक कला होती थी, उनके कुछ नमूने होते थे, कुछ डिज़ाइन होती थीं। लड़कियां इनको बड़ा मन लगाकर और मेहनत से सीखती थीं। फिर जब उनकी शादी होती थी और वो किसी दूसरे गाँव, शहर जाती थीं तो अपने मायके से सीख कर आई डिज़ाइन को वहां के लोगों को सिखाती थीं। ये तरीका था, संस्कृति और कला के आदान - प्रदान का। कुछ महिलाएं तो ऐसी भी थीं जो ऊन से किसी डिज़ाइन के छोटे - छोटे नमूने बनाकर उन्हें सहेज कर रखती थीं ताकि आने वाली पीढ़ियों तक वो कला आगे बढ़ती रहे।